“ดาวโจนส์” ดิ่งเกือบ 300 จุด นลท.เทขาย โยกเงินลงทุน “บอนด์ยีลด์” หลังพุ่ง 3%
“ดาวโจนส์” ดิ่งเกือบ 300 จุด นลท.เทขาย โยกเงินลงทุน “บอนด์ยีลด์สหรัฐ” หลังพุ่ง 3% โดย ณ เวลา 22.40 น. ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 32,646.00 จุด ลบ 271.00 จุด หรือ 0.82%
“ดาวโจนส์” ดิ่งเกือบ 300 จุด นลท.เทขาย โยกเงินลงทุน “บอนด์ยีลด์สหรัฐ” หลังพุ่ง 3% โดย ณ เวลา 22.40 น. ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 32,646.00 จุด ลบ 271.00 จุด หรือ 0.82%
6 พ.ค. 2565

ผู้สื่อข่าวรายงานว่า วันนี้(6พ.ค.65) ดัชนีดาวโจนส์ดิ่งเกือบ 300 จุด ขณะที่นักลงทุนกังวลว่าตัวเลขจ้างงานที่แข็งแกร่งของสหรัฐจะเป็นปัจจัยหนุนให้ธนาคารกลางสหรัฐ (เฟด) เร่งปรับขึ้นอัตราดอกเบี้ย โดย ณ เวลา 22.40 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 32,646.00 จุด ลบ 271.00 จุด หรือ 0.82%
โดยกระทรวงแรงงานสหรัฐเปิดเผยว่า ตัวเลขการจ้างงานนอกภาคเกษตรเพิ่มขึ้น 428,000 ตำแหน่งในเดือนเม.ย. สูงกว่าที่นักวิเคราะห์คาดการณ์ที่ระดับ 400,000 ตำแหน่ง ส่วนอัตราการว่างงานทรงตัวที่ระดับ 3.6% สูงกว่าที่นักวิเคราะห์คาดการณ์ที่ระดับ 3.5%
นอกจากนี้ ตลาดหุ้นวอลล์สตรีทยังถูกกดดันจากการพุ่งขึ้นของอัตราผลตอบแทนพันธบัตรรัฐบาลสหรัฐอายุ 10 ปี สู่ระดับ 3.121% ในวันนี้ ซึ่งเป็นระดับสูงสุดนับตั้งแต่ปี 2561
ทั้งนี้ พันธบัตรรัฐบาลสหรัฐอายุ 10 ปีถือเป็นพันธบัตรที่ใช้อ้างอิงในการกำหนดราคาของตราสารหนี้ทั่วโลก ซึ่งรวมถึงอัตราดอกเบี้ยเงินกู้จำนอง หากอัตราผลตอบแทนพันธบัตรปรับตัวขึ้น จะทำให้บริษัทต่างๆ เผชิญกับต้นทุนที่สูงขึ้นจากการชำระหนี้ ซึ่งจะส่งผลให้บริษัทเหล่านี้ลดการลงทุน และลดการจ่ายเงินปันผลแก่นักลงทุน
ดัชนีดาวโจนส์ทรุดตัวลงกว่า 1,000 จุด วานนี้(5พ.ค.65) ขณะที่ดัชนี Nasdaq ดิ่งลงเกือบ 5% โดยดัชนีทั้ง 2 ทำสถิติทรุดตัวลงมากที่สุดภายในวันเดียวนับตั้งแต่ปี 2563 ส่วนดัชนี S&amp;P ร่วงลง 3.5% ซึ่งเป็นการปรับตัวลงมากเป็นอันดับ 2 นับตั้งแต่ต้นปี
นักลงทุนคาดการณ์ว่า เฟดอาจปรับขึ้นอัตราดอกเบี้ย 0.75% ในการประชุมเดือนมิ.ย. แม้นายเจอโรม พาวเวล ประธานเฟด กล่าวว่าเฟดยังไม่ได้พิจารณาเรื่องการปรับขึ้นดอกเบี้ยรุนแรงขนาดนั้นก็ตาม
ด้าน FedWatch Tool ของ CME Group บ่งชี้ว่า นักลงทุนให้น้ำหนัก 75% ที่เฟดจะปรับขึ้นอัตราดอกเบี้ย 0.75% ในการประชุมวันที่ 14-15 มิ.ย. เพิ่มขึ้นจากระดับ 19% เมื่อเดือนที่แล้ว
นอกจากนี้ นักลงทุนยังคาดการณ์ว่าเฟดจะปรับขึ้นอัตราดอกเบี้ยรวมมากกว่า 2.00% ในปีนี้ ซึ่งจะทำให้อัตราดอกเบี้ยระยะสั้นแตะระดับ 2.85% ในช่วงสิ้นปีนี้